Dopsteek is 'n wye en soms droewe land. In hierdie aflewering van Dopbedonnerd reis ons van 'n stowwerige jaart in Mosambiek tot by Harry's Bar in New York; maak 'n draai in die Overberg, en bring eer aan die vrolike vroue wat voortreflike vonkelwyne maak. Edith Piaff, Karen Zoid en die Red Hot Chili Peppers reis mee. En in die derde hoofstuk van Wynskool verduidelik SAMARIE SMITH hoekom jy voordat jy begin proe, eers moet weet waar jou wyn vandaan kom. Saamgestel deur ANNELIZE VISSER.
'n Blikbeker vol skop
Onder 'n pomeloboom in 'n stowwerige jaart in Mosambiek het Hanlie Gouws so byna haar gat gesien met 'n drankie soos plofstof – en dalk selfs gevaarliker as die mynveld waarin sy die vorige dag per ongeluk beland het.
In my studentedae het ek vrywilligerwerk op lekker plekke in die res van Afrika gedoen. Dit was so 'n uitruilskema waar jy saam met studente van daardie land gewerk het en in die plaaslike gemeenskap bly, wat beteken daar is interessante mense, interessante kos, en interessante drank...